Il-gazzetta ILLUM tiltaqa' ma' Sandra Gauci u titkellem magħha fuq bosta suġġetti kontroversjali fosthom fuq il-kwota tal-ġeneru u l-abort. Immorru mal-ewwel għall-mistoqsija li numru ta' nies jistaqsu. Forsi għax magħmulin passivi, forsi għax għandhom il-mentalità li 'għax komdu jien, komdu kulħadd' jew forsi għax ġenwinament kurjużi. Kemm il-darba smajna lil xi ħadd jistaqsi; "għaliex għandna bżonn it-tielet partit fil-parlament? Mhux komdi qegħdin bħalissa?" 'Jien inħobb naqbeż għaż-żgħir' Mistoqsija propju dan, Sandra Gauci mal-ewwel qalet li "iktar kemm jgħaddi ż-żmien iktar qegħdin nindunaw li hemm bzonn it-tielet parit." Fi ftit kliem hi spjegat li hemm drabi li l-partiti l-kbar jaqblu fuq xi ħaġa sempliċiment għaliex ikun jaqbilhom hekk. Żiedet tgħid, "xi drabi jgħaddi ż-żmien u mal-ewwel il-poplu jifhem x'kienet ir-raġuni għaliex qablu." Gauci fil-pront ħarġet b'xi eżempji fejn naraw dan. Biex inkunu semmejna ftit, Gauci tkellmet l-ewwel fuq il-mina bejn Malta u Għawdex. "It-tnejn jaqblu li għandha ssir mina jew tip ta' bridge bejn Malta u Għawdex. Aħna tal-ADPD ma naqblux u hemm hafna Maltin u Għawdxin oħra li ma jaqblux." Eżempju ieħor hu nies li "ma jaqblux mal-bullying li qiegħed isir mill-kaċċaturi u mil-lobby tal-kaċċaturi." Skont Gauci kemm il-Partit Laburista kif ukoll il-Partit Nazzjonalista qegħdin litteralment fil-but tal-kaċċaturi. Dawn huma n-nies li Gauci trid li tirrapreżenta. In-nies li ma jaqblux ma' dak li qablu fuqu fil-parlament iż-żewġ partiti, iżda li m'hemm ħadd jitkellem għalihom. "Din hi r-raġuni primarja wara t-tielet partit fil-parlament, li jservi ta' leħen għal dawk li l-partiti l-kbar insew." 'Dejjem konna favur id-diskussjoni' Fost is-suġġetti jaħaqru li ġew diskussi fil-parlament riċentament u li ż-żewġ partiti qablu kontrih, hemm l-abort. Dan is-suġġett bħal donnu jitfaċċa kull ftit xhur fid-diskussjonijiet, fuq il-midja soċjali u anke l-ġurnali iżda issa kienet propju Marlene Farrugia li pproponiet abbozz ta' liġi biex Malta tiddekriminalizza l-abort. Il-gazzetta ILLUM staqsiet lil Gauci għaliex ma tkellmux qabel bħala partit u għaliex kellha tkun Farrugia biex tieħu l-ewwel pass. Gauci spjegat li Farrugia diġà hi parti mill-parlament u fil-verità għandna aktar ċans titkellem hi milli huma. Rigward il-pożizzjoni ta' ADPD fuq l-abort, il-partit jemmen - f'pożizzjoni li saret pubblika wkoll ġimgħa ilu - li l-abort m'għandu qatt ikun normalizzat imma jifhmu li hemm ċirkustanzi li huma jiddiskrivu bħala 'eċċezzjonali' fejn mara jkollha ddur għal din il-proċedura. Bħal ADPD, Sandra Gauci taqbel mad-dekriminalizzazzjoni tal-abort. "Dawn l-affarijiet qegħdin isiru, ikun hawn abort kuljum Malta. Ikun aħjar li dawn in-nies li jkollhom bżonn din il-proċedura jmorru f'post sigur għall-għajnuna mhux jirikorru għal proċeduri mhux siguri," qalet Gauci. Gauci ċċarat li l-idea u l-ħsieb tal-ADPD fuq suġġetti bħall-abort minn dejjem kienu hemm. Hawn hi fakkret li fuq il-manifest hemm miktub dak kollu li ADPD jemmnu fih. 'Tant kemm aħna żgħar li f'moħħhom jarawna insinifikanti' Tiġi naturali li wieħed jistaqsi, allura biex inkun naf iktar dwar ADPD irrid naqra biss il-manifest? Wieħed mal-ewwel jinduna li l-istazzjonijiet tat-televiżjoni f'Malta ma tantx jaqbżu bil-ferħ għall-opportunita' li partit żgħir jieħu l-air time tal-partiti l-kbar. Dejjem l-istess żewġ partiti jidhru, dejjem l-istess żewġ partiti niddiskutu. Dan għaliex? Għax ma jridux il-pariti ż-żgħar jew għax ma jridux l-istazzjonijiet tat-televiżjoni? Gauci b'diżappunt esprimiet li forsi ma jingħatawx spazju fuq ix-xandir għax huma partit żgħir. B'gratitudni iżda qalet li jiktbu fuq il-gazzetti li joffrulhom spazju. "Għalihom jeżisti biss aħmar jew blu u daqshekk. Allura meta jaraw partit zgħir bħal jagħlquna ġo kaxxa u jgħidu "x'nambuhom lil dawn" Hija kompliet tgħid li hemm min jaħseb li n-nies ma jagħtux kas lill-ADPD imma dan mhux minnu. Dan kollu jikkonfermawh meta dik il-kaxxa jkissruha u joħolqu spazju għalihom stess permezz tal-midja soċjali. "Meta nmorru fuq il-midja soċjali, n-nies jarawna, in-nies ikollhom kummenti pożittivi. Mhux vera li m'għandniex ideat, kieku jagħtuna ċans kapaċi naslu aħna wkoll." L-ILLUM hawn tfakkarha li ż-żewġ partiti, kemm PD kif ukoll AD, it-tnejn ma kellhomx numru kbir ta' voti fl-elezzjonijiet tal-passat. Il-gazzetta staqsiet ukoll x'taħseb li għandu jkun il-pass li jmiss biex l-istorja ma tirrepetix ruħha. "Nemmen li hemm bżonn strateġija. Hemm bżonn inkunu preżenti kullimkien jekk mhux kuljum, mela kwazi," bdiet Gauci. Spjegat ukoll li hemm bżonn li juru l-ideat tagħhom u ma jiddejqux jieħdu sogru għax la huma partit żgħir m'għandhomx x'jitilfu. Hi temmen ukoll li dan hu l-iktar mument ideali għal partiti ż-żgħar biex jimirhu. "Mela għandhek il-PL li qiegħed fil-gvern imma għandu ħafna dellijiet koroh u saħansitra allegazzjonijiet serji ta' koruzzjoni. Imbagħad għandhek il-PN li qiegħed jagħtik x'tifhem li mhux partit magħqud u fejn m'hemmx riġenerazzjoni ta' ideat. Allura issa hu l-ħin li aħna ż-żgħar nippruvaw ndefsu saqajna. Il-kbar vera b'saħħtihom imma d-dgħajsa tagħhom fiha ħafna toqob, dan hu ċ-ċans li nidħlulhom propju minn dawk it-toqob." Allura l-PN u l-PL ma jagħmlu xejn sewwa? Gauci tipproduċi programm ta' ftit minuti kull nhar ta' Erbgħa fuq Facebook bl-isem ta' 'ABS news' fejn tikritika l-gvern u l-oppożizzjoni kontinwament. Il-gazzetta ILLUM ma setgħetx ma tistaqsix: Allura l-PN u l-PL ma jagħmlu xejn tajjeb? Il-kandidata tal-ADPD stqarret li tajjeb li jkun hemm bilanċ u hemm affarijiet li taqbel u tinkoraġixxi. Fosthom hemm il-mod fir-rigward tal-pandemija fejn il-Gvern ta għajnuna lil numru ta' persuni biex jerġgħu jiġu fuq saqajhom. Semmiet ukoll id-dekriminalizzazzjoni tal-kannabis li għalkemm skont hi hemm bżonn ta' xi arranġamenti fl-abbozz imressaq iżda kien hemm bżonnha. Allura għaliex dejjem issemmi n-negattiv Sandra Gauci? "Immur fuq in-negattiv għax tant kemm hawn min ifaħħar u jkompli jfaħħar li bħal donnu l-ħażin qiegħed jintesa." L-oppożizzjoni għaliha qegħdin hemm "bħal fantażmi", qegħdin hemm fl-ispirtu "imma m'huma jagħmlu xejn." Filwaqt li kompliet tiddeskrihom bħala "praesente cadavere." Dehret frustrata aktar meta qalet, "qegħdin fil-parlament, għandhom ċans biex jisimgħuhom iktar minnha u pratikkament jibqghu l-iktar oppożizzjoni bla snien." 'Tinqeda bin-nisa biex tkabbar biss il-parlament u jkompli jkollhom aktar saħħa l-partiti l-kbar' L-aħħar suġġett, wieħed li Sandra Gauci kemm il-darba tkellmet fuqu u li issa se jkun qiegħed jolqotha naqa mhux ħażin, il-kwota tal-ġeneru fil-parlament. Il-mistoqsija kienet, "x'taħseb fuq il-kwota tal-ġeneru, kemm mill-perspettiva ta' mara u kemm mill- perspettiva ta' kandidata ma' partit żgħir?" Hi wieġbet li l-kwota kif ġiet proposta qegħda, "tinqeda bin-nisa biex tkabbar biss il-parlament u jkompli jkollhom aktar saħħa l-partiti l-kbar. Iż-żgħar għal darba oħra lanqas biss kienu kkalkulati." Kompliet tgħid li mill-kummenti li tara fuq il-midja soċjali diġà qegħda tagħraf li din il-kwota se taħdem bil-kontra. Dan għaliex, Gauci qegħda tinduna li hemm nies li se jivvutaw lill-irġiel u jgħidu "u iva mhux xorta se titla din, anke jekk ma nagħtihiex il-vot." Il-kwota weħidha f'kliem il-kandidata tal-ADPD diġà qisa karità u strumentalizzazzjoni tan-nisa. Dan kollu apparti li hi wkoll diskriminazzjoni kontra l-partiti ż-żgħar. Sandra Gauci tfakkar li sa dan il-mument, hi tibqa' l-unika mara sa issa, li mhux mal-PN jew PL, li tista' titla' fil-parlament Malti bil-voti tan-nies biss. Esprimiet ukoll id-diżapunt li din saret biss "biex il-Gvern jidher li qiegħed jagħmel xi ħaġa għal ġeneru fil-parlament." Iżda affarijiet li vera jistimulaw mara u jħajjru mara tidħol għall-politika xorta ma ġewx diskussi. Sandra Gauci hawn semmiet numru ta' proposti li l-ADPD xtaq jiddiskuti f'dan ir-rigward. Fosthom insibu li l-membri fil-parlament jaħdmu fuq bażi full-time. Bħalissa l-parlament skont Gauci hu biss, "hobby tal-avukati u s-sinjuri li jagħmluh meta jfettilhom." ABS News u r-raġuni għaliex Sandra Gauci tħajjret toħroġ għall-politika Il-gazzetta illum staqsiet lil Gauci għaliex ħarġet għall-politika u hawn hi qalet li kienu n-nies stess ta' ABS News li ħeġġewha. Sa issa Sandra Gauci għandha iktar minn 9,000 persuna li ssegwiha minn ġimgħa għal ġimgħa. "Nammetti li ġejt inspirata wara l-qtil ta' Daphne Caruana Galizia. Kont irrealizajt li l-politiċi ma'għandhomx min jagħmlilhom għassa. Ġurnalista m'iniex, investigattiva lanqas, imma għidt nista' nuri l-kummiedji li jagħmlu." Gauci ħadmet ukoll bħala stand-up comedian fil-passat u kien għalhekk illi l-ILLUM saqsietha kienx dan ix-xogħol li serva ta' ispirazzjoni għall-istil ta' ABS news. Hi qalet li fil-bidu kienet tipprova ddaħħal xi ċajta l'hemm u l'hawn iżda issa jekk idaħħak tkun għamlitha b'żball. Dan għaliex skont hi tant kemm hi rrabjata b'kemm iggravaw l-affarijiet li lanqas taħsibha li tiċċajta. Sandra Gauci stqarret li f'din is-sena u nofs, kemm ilha tagħmel il-programm, irċeviet ħafna theddid, tgħajjir u hemm min saħansittra ddubita s-saħħa mentali tagħha. Gauci minflok ingħalqet ġo kamra u bkiet, ħarġet għal-politika. Hi se tkun qegħda tikkontesta f'żewġ distretti, is-sitt u t-tnax-il distrett. "Trid tkun litteralment xierfa. Jekk ha toqgħod tieħu għalik, ma tkunx b'risposta pronta, ma tkunx preparata u ma tkunx ta' gazz mela ibqa id-dar, oqgħod ħit. Jgħidulek bħalhom ħa ssir. Issir jekk trid inti issir! Hawn min jitgħawweġ qisu chewing gum u hawn min ma jitgħawweġ b'xejn bħali." Hi temmet tgħid lil din il-gazzetta li hawn min ma jistax jifhem kif mara qegħda titkellem fuq il-politika imma dik xorta mhux se taqtalha qalba. Tisma' ħafna, "kemm inti bossy", "kemm taqla' drama" u "mur lura fil-kċina" fost oħrajn. Temmet taċċerta, iżda li mhux se tħallihom jaffettwawha.